महाशक्ति बनने की मंशा पाले देश के लिए यह आवश्यक है कि यहां के नागरिक शिक्षित व कार्यकुशल हों। लेकिन अबतक देश में छात्रों को पड़ोस में अच्छा स्कूल उपलब्ध नहीं कराया जा सका है। ऐसा तभी संभव है जब सरकारी और निजी स्कूल समान नियमों के तहत प्रतिस्पर्धा करें जिससे नौनिहालों को गुणवत्तायुक्त शिक्षा उनके पड़ोस में कम से कम खर्च पर उपलब्ध हो सके। और इसके लिए सरकार को शिक्षा के क्षेत्र में अलग स्वतंत्र एवं तटस्थ नियामक बनाकर अपनी भूमिका को स्पष्ट करने की आवश्यकता है।